15/11/2022 | Administración LocalMunicipal
Brión
Bases do V Premio Laudamuco para textos teatrais 2023

Laudamuco, señor de ningures foi a obra coa que o teatro galego iniciou a súa singradura profesional. Aconteceu o dezaseis de maio de 1978. Van alá corenta e catro anos. Detrás daquela audaz iniciativa estaba a Compañía Antroido e, dirixindo ese proxecto escénico, o noso ilustre veciño Eva Eugenia Jouda Somorrostro. Aquela decisión foi determinante para o conxunto do sistema teatral galego e sen ela non se podería explicar a historia posterior do noso teatro. Coa intención de estimular e apoiar a creación dramática en lingua galega, contribuír ao recoñecemento de Vidal Bolaño por todo o que representou e segue a representar na nosa cultura, o Concello de Brión, co apoio da Academia Galega de Teatro e de Edicións Positivas, convoca, o V Premio Laudamuco para Textos Teatrais 2023, de acordo coas seguintes bases: Primeira.- Poderán optar ao premio todas as autoras e todos os autores de calquera nacionalidade que presenten obra dramática inédita e nunca antes premiada, sempre que estea escrita en lingua galega. Segunda.- A dotación económica do premio será de 7.000 euros, ademais da edición da obra gañadora que correrá a cargo de Edicións Positivas. Esta cantidade está suxeita ás retencións legais que lle sexan aplicables. Asemade, entregaráselle ao/á gañador/a unha obra artística conmemorativa. Terceira.- O tema e a extensión da obra será libre. As obras deberán presentarse exclusivamente en formato dixital. Para participar, as persoas interesadas enviarán un correo electrónico a: premiolaudamuco@concellodebrion. gal indicando no campo asunto o texto V Premio Laudamuco. Á mensaxe anexaranse DOUS arquivos: O Arquivo 1.- Texto da obra coa que se concursa en formato PDF. Este arquivo levará o seguinte nome: Obra. Título e pseudónimo ou lema elixido. Non poderá conter ningunha clase de sinatura ou identificación da autoría. O Arquivo 2.- Plica en formato PDF. Este arquivo levara o seguinte nome: Plica. Título e pseudónimo ou lema elixido e ten que conter os seguintes datos:.- Título:.- Pseudónimo:.- Lema:.- Datos da autoría:  Nome completo:  DNI:  Teléfono móbil:  Outros teléfonos:  Correo electrónico:  Breve currículo: Cuarta.- O prazo de admisión de orixinais rematará o día 3 de febreiro de 2023 ás 23:00 horas. A medida que se vaian recibindo as obras e nun prazo non superior a 48 horas contestarase aos correos informando da súa correcta recepción. Quinta.- O xurado do premio estará composto por cinco persoas de recoñecido prestixio no ámbito das artes escénicas. Será proposto pola Academia Galega de Teatro e nomeado polo Alcalde de Brión. Actuará como secretario/a a persoa elixida por maioría entre os membros integrantes. Sexta.- Na proposta de resolución do premio haberá unha única obra gañadora. Unha vez emitida a acta do xurado, os servizos do Concello que custodian a documentación presentada procederan á consulta do Arquivo 2 correspondente á obra gañadora. O resultado e mais a composición do xurado será comunicado tralo veredicto que será inapelable. O xurado poderá declarar deserto o premio e a súa proposta será obxecto de resolución da Alcaldía-Presidencia do Concello de Brión, que é o órgano competente para resolver o premio. Sétima.- A entrega do premio terá lugar nun acto organizado polo Concello de Brión o 16 de maio de 2023, corenta e catro aniversario da posta en escena de Laudamuco, señor de ningures. Trala entrega e aceptación do premio, a Academia Galega de Teatro resérvase o dereito de facer unha lectura dramatizada do texto sen que iso supoña compensación económica para o/a autor/a premiado/a. Oitava.- Tralo fallo do xurado, resolución e entrega do premio, o Concello de Brión procederá á destrución da documentación presentada a este certame, agás os anexos correspondentes á obra gañadora. Da actual convocatoria só se conservará nos arquivos do Departamento de Cultura unha relación de títulos e pseudónimos presentados en tempo e forma. Novena.- A participación nesta convocatoria supón a aceptación total destas bases. A entidade organizadora queda facultada para resolver calquera cuestión non prevista nas presentes bases. O que se publica para xeral coñecemento. Brión, 10 de novembro de 2022. O Alcalde Pablo Lago Sanmartín